b'\n_START_ARTICLE_\nFriedrich von Adelung\n_START_SECTION_\nBiografija\n_START_PARAGRAPH_\nJaunyst\xc4\x97je nusprend\xc4\x97 sekti savo d\xc4\x97d\xc4\x97s\xc2\xa0\xe2\x80\x93 \xc5\xbeinomo vokie\xc4\x8di\xc5\xb3 mokslininko Johano Kristupo Adelungo, gyvenusio Leipcige, p\xc4\x97domis. U\xc5\xbebaig\xc4\x99s \xc5\xa1io miesto universitete teis\xc4\x97s ir filosofijos studijas, keliavo po Europ\xc4\x85. Kur\xc4\xaf laik\xc4\x85 Karaliau\xc4\x8diuje gilinosi \xc4\xaf sen\xc4\x85j\xc4\x85 vokie\xc4\x8di\xc5\xb3 literat\xc5\xabr\xc4\x85. 1795\xe2\x80\x9397\xc2\xa0m. \xc4\xafsidarbino tarnautoju Rygoje ir Mitavoje, po to apsigyveno Sankt Peterburge ir u\xc5\xbesi\xc4\x97m\xc4\x97 komercine veikla. Nuo 1801\xc2\xa0m. buvo miesto Vokie\xc4\x8di\xc5\xb3 teatro direktoriumi, 1803\xc2\xa0m. paskirtas did\xc5\xbei\xc5\xb3j\xc5\xb3 kunigaik\xc5\xa1\xc4\x8di\xc5\xb3 Nikolajaus ir Michailo Pavlovi\xc4\x8di\xc5\xb3 mentoriumi._NEWLINE_Nuo 1819\xc2\xa0m. tarnavo Rusijos U\xc5\xbesienio reikal\xc5\xb3 ministerijoje, 1825\xc2\xa0m. buvo patvirtintas Azijos departamento Ryt\xc5\xb3 kalb\xc5\xb3 mokomojo skyriaus vir\xc5\xa1ininku (v\xc4\x97liau \xc5\xa1io skyriaus pagrindu susiformavo Ryt\xc5\xb3 kalb\xc5\xb3 institutas). Prie skyriaus jis \xc4\xafk\xc5\xabr\xc4\x97 muziej\xc5\xb3, kuriam buvo perduodami Vidurin\xc4\x97je Azijoje ir kt. aptinkami senoviniai radiniai, monetos. Kolekcija greitai augo, jos rinkiniai dav\xc4\x97 prad\xc5\xbei\xc4\x85 Rumiancevo muziejui._NEWLINE_Kartu su valstybine tarnyba Frydrichas fon Adelungas derino ir mokslin\xc4\x99 veikl\xc4\x85. Su Heinrichu Frydrichu fon \xc5\xa0torchu (rus. \xd0\x90\xd0\xbd\xd0\xb4\xd1\x80\xd0\xb5\xd0\xb9 \xd0\x9a\xd0\xb0\xd1\x80\xd0\xbb\xd0\xbe\xd0\xb2\xd0\xb8\xd1\x87 \xd0\xa8\xd1\x82\xd0\xbe\xd1\x80\xd1\x85) i\xc5\xa1leido 1801\xe2\x80\x931806\xc2\xa0m. rus\xc5\xb3 literat\xc5\xabros ap\xc5\xbevalg\xc4\x85, tuo pa\xc4\x8diu duodami prad\xc5\xbei\xc4\x85 Rusijos knyg\xc5\xb3 statistikai._NEWLINE_1820\xc2\xa0m. Sankt Peterburge Fr. fon Adelungas i\xc5\xa1leido knyg\xc4\x85, kurioje suregistruotos visos \xc5\xbeinomos kalbos ir j\xc5\xb3 dialektai. Europos slav\xc5\xb3\xe2\x80\x93german\xc5\xb3 grupei buvo priskirtos balt\xc5\xb3 kalbos: senpr\xc5\xabsi\xc5\xb3 (su Sembos tarme); Pr\xc5\xabsijos lietuvi\xc5\xb3 (su \xc4\xaesru\xc4\x8dio ir Nadruvos tarm\xc4\x97mis); \xc5\xbeemai\xc4\x8di\xc5\xb3; latvi\xc5\xb3 (su \xc5\xbeiemgali\xc5\xb3 ir vid\xc5\xbeemie\xc4\x8di\xc5\xb3 tarm\xc4\x97mis). \xc5\xa0iai grupei Adelungas klaidingai taip pat priskyr\xc4\x97 lu\xc5\xbeit\xc4\x97n\xc5\xb3, Estijos Ruhnu salos gyventoj\xc5\xb3 kalbas. 1837\xc2\xa0m. jis i\xc5\xa1spausdino knyg\xc5\xb3 sanskrito kalba bibliografij\xc4\x85 Bibliotheca sanscrita._NEWLINE_Labai svar\xc5\xabs mokslininko istoriniai darbai apie Sigizmundo Herber\xc5\xa1teino ir Augusto Majerbergo keliones \xc4\xaf Rusij\xc4\x85, taip pat Novgorodo \xc5\xa0v. Sofijos soboro dur\xc5\xb3 kilm\xc4\x99. Adelungas kolekcionavo europin\xc4\x99 viduram\xc5\xbei\xc5\xb3 grafik\xc4\x85, \xc5\xa1is rinkinys v\xc4\x97liau buvo perduotas \xc4\xafsteigtam Charkovo meno muziejui.\n_START_SECTION_\n\xc4\xaevertinimas\n_START_PARAGRAPH_\nBuvo i\xc5\xa1rinktas Maskvos, Charkovo, Dorpato, Kazan\xc4\x97s ir Vilniaus universitet\xc5\xb3 garb\xc4\x97s nariu, Niderland\xc5\xb3 Karali\xc5\xa1kosios moksl\xc5\xb3 akademijos garb\xc4\x97s nariu bei Sankt Peterburgo Moksl\xc5\xb3 akademijos nariu korespondentu. Apdovanotas Rusijos \xc5\xa0v. Onos 2 kl. ordinu ir Pr\xc5\xabsijos Raudonojo erelio 3 kl. ordinu. Jo veikla Rusijoje 1845\xc2\xa0m. \xc4\xafvertinta Demidovo premija.'